*Ohje: Erikoistumiskoulutuksen ja tutkintokoulutuksen keskeinen ero on koulutustarpeen määrittelyssä: tutkintokoulutus on ensisijassa tarjontalähtöistä (OKM:n ennakoinnit ja rahoitus), mutta erikoistumiskoulutus on kysyntälähtöistä (työelämän tarpeet ja opiskelijamaksut). Siksi korkeakoulujen ja työ- ja elinkeinoelämän yhteistyöllä on keskeinen merkitys erikoistumiskoulutusten kehittämisessä ja laadukkaassa toteutuksessa: sellaista erikoistumiskoulutusta ei ole mielekästä kehittää, jolle ei ole kysyntää ja josta kukaan ei maksaisi. Tässä mielessä yhteistyö on myös keskeinen erikoistumiskoulutusten laadunvarmistuksen työkalu.*

*Yhteistyö työ- ja elinkeinoelämän kanssa mahdollistaa erikoistumiskoulutusten kehittämisen ja toteuttamisen siten, että niillä vastataan uusien, nousevien ja perustaltaan monialaisten asiantuntijuusalueiden tarpeisiin. Koulutuksilla voidaan myös ennakoida työelämän muutoksia ja viedä niitä haluttuun suuntaan.*

*Sopimuksessa on kuvattava työelämää edustavat tahot sekä se tapa, jolla työelämän edustajat ovat osallistuneet sopimusmenettelyyn eli erikoistumiskoulutuksen perusteiden (koulutuksen laajuus, tavoitteet, kohderyhmä ja opiskelijan asiantuntemuksen osoittaminen sekä muut mahdolliset sopimuksessa sovitut koulutuksen reunaehdot) valmisteluun. Lisäksi sopimukseen olisi hyvä kirjata ne toimintatavat, joilla myös jatkossa varmistetaan työ- ja elinkeinoelämän osallistuminen erikoistumiskoulutuksen kehittämiseen ja mahdollisesti myös toteuttamiseen.*

*Yliopistojen ja ammattikorkeakoulujen täydennyskoulutusyksiköillä on runsaasti tietoa ja osaamista yhteistyöstä työ- ja elinkeinoelämän kanssa, joten erikoistumiskoulutusten sopimusvalmistelussa on suositeltavaa tehdä yhteistyötä niiden yksiköiden kanssa.*

**LIITE 3: YHTEISTYÖ TYÖ- JA ELINKEINOELÄMÄN KANSSA**

1. Sopimusvalmisteluun osallistuneet työ- ja elinkeinoelämän edustajat:

edustaja 1: henkilönnimi, edustamansa organisaatio

edustaja 2: henkilönnimi, edustamansa organisaatio

jne.

*Ohje: Työ- ja elinkeinoelämää edustavat tahot määräytyvät kunkin erikoistumiskoulutuksen tarkoituksen ja tavoitteiden perusteella. Sopimukseen kirjataan organisaatiot ja niitä edustavat henkilöt, jotka ovat osallistuneet sopimusvalmisteluun.*

*Sopimusmenettelyssä on pyrittävä monipuoliseen ja objektiiviseen osaamisen kehittämistarpeiden tarkasteluun. Ainoastaan yhden toimialan yrityksen tai yhden työelämää edustavan järjestön näkökulmaa ei tavallisesti pidetä riittävänä.*

2. Kuvaus erikoistumiskoulutuksen valmistelusta sekä siitä, miten työ- ja elinkeinoelämän edustajat ovat siihen osallistuneet

*Ohje: Sopimuksessa kuvataan miten työ- ja elinkeinoelämän edustajien kanssa on tehty yhteistyötä määriteltäessä ne osaamisen kehittämisen tarpeet, joihin erikoistumiskoulutus perustuu. Lisäksi tulee kuvata toimintatapa, jolla erikoistumiskoulutuksen osaamistavoitteet sekä asiantuntemuksen osoittaminen on määritelty yhteistyössä työ- ja elinkeinoelämän kanssa.*

3. Kuvaus toimintatavoista, joiden avulla seurataan erikoistumiskoulutuksen alan muutoksia ja varmistetaan koulutuksen työelämävastaavuus

*Ohje: Erikoistumiskoulutuksen tulee vastata työ- ja elinkeinoelämän tarpeisiin. Siksi sopimukseen tulisi kirjata toimintatapa, jolla yhteistyössä työ- ja elinkeinoelämän toimijoiden kanssa seurataan ja varmistetaan koulutuksen työelämävastaavuus.*

*Erityisesti mikäli on sovittu siitä, että työ- ja elinkeinoelämän edustajat osallistuvat koulutuksen toteutukseen (esim. työssäoppimista järjestämällä tai opiskelijan asiantuntemuksen arviointiin), kannattaa nämä asiat kirjoittaa näkyviin.*